Nye tal fra Boliga viser, at det i hele landet er sværest at sælge sit hus uden rabat - i Aalestrup. Dog mere positive tal for landet som helhed, men landområderne halter efter.

Nye tal fra bolig-sitet boliga.dk viser, at det går bedre med at sælge huse og lejligheder uden rabat. Efter det økonomiske krak var tæt på halvdelen af alle boliger på markedet i 2009 sat ned i pris, men her seks år senere ser tallene meget pænere ud. En netop offentliggjort statistik fra boliga.dk viser, at 35 procent af de udbudte huse og 22 procent af de udbudte lejligheder lige nu har været gennem et prisfald, og sammenligner man med samme periode sidste år, går det den rigtige vej. Stadig svært i landområder Sidste år var det henholdsvis 38 procent af husene og 28 procent af lejlighederne, der var blevet justeret nedad i pris, og tendensen går igen i alle regionerne - ikke mindst i Region Hovedstaden. Her havde 28 procent af husene været gennem et prisfald i september, mens tallet sidste år var 33 procent, og på lejlighedsmarkedet faldt andelen af prisnedsatte boliger fra 25 til 21 procent. - Sælgerne er mere optimistiske i dag, og det skyldes selvfølgelig, at det går fremad på boligmarkedet med et stigende antal handler og stigende priser. Samtidig må man erkende, at der er en geografisk slagside i tallene. Det er stadig svært at sælge boliger i land- og yderområderne, og det viser sig ved langt flere prisfald i de egne af landet, siger Boliga-direktør Ricco Zuschlag. Største rabat i Aalestrup Boligkøbere på udkig efter et godt tilbud på villaer skal næppe lægge vejen forbi Albertslund, der har Danmarks laveste andel af prisnedsatte huse. Blot otte procent har fundet det nødvendigt at regulere prisen nedad, mens førstepladsen på ejerlejlighedsmarkedet deles af København SV, Birkerød og Køge, hvor blot seks procent af boligerne er blevet sat ned i pris. Andre steder går det den anden vej. I Aalestrup i Himmerland er 62 procent af husene sat ned i pris, ligesom Aabenraas lejlighedssælgere i mange tilfælde har måttet justere på prisen for at lokke købere til. Her har 48 procent af lejlighederne ifølge Boliga været gennem en prisnedsættelse. Udvalgte tal fra listen: Aalestrup: 62% - 2015, 45% - 2014 Aalborg Ø: 13% - 2015 - 41% - 2014 Hobro: 34% - 2015, 40% - 2014 Farsø: 43% - 2015, 43% - 2014 Mariager: 49% - 2015, 34% - 2014 Nykøbing M: 24% - 2015, 24% - 2014 Thisted: 34% - 2015, 27% - 2014 Fjerritslev: 40% - 2015, 35% - 2014 Brønderslev: 32% - 2015, 35% - 2014 Dronninglund 39% - 2015, 39% - 2014 Sæby: 30% - 2015, 33% - 2014 Frederikshavn: 32% - 2015, 39% - 2014 Skagen: 41% - 2015, 34% - 2014 Tendensen for byerne er altså ikke retvisende for udviklingen i de mindre byer. Du kan se hele listen fra boliga.dk her.